སྐྱིད་ཤོད་སྡེ་བའི་སྐོར།
སྐྱིད་​ཤོད་​སྡེ་​པ་​ཆོས་​རྗེའི་​ཡབ་​མེས།
དེ་​ཡང་​། ད་​ལྟའི་​དགའ་​ལྡན་​ཕོ་​བྲང་​ངོ་​མཚར་​གྲགས་​སྙན་​ཅན་​འདི་​དེ་​ལྟར་​མ་​བཞེངས་​གོང་​ལ་​ཡང་​དགའ་​ལྡན་​ཕོ་​བྲང་​བྱ་​བ་​ཡོད་​པར་​སྣང་​སྟེ། ྋརྒྱལ་​དབང་​གཉིས་​པའི་​རྣམ་​ཐར་(ཤོག་​གྲངས་​༣༤)ལས། ས་​ཕོ་​སྟག་​གི་​ལོ་(1518)ལ་(སྣེ་​གདོང་)གོང་​མ་​ཆེན་​པོས་​དགའ་​ལྡན་​ཕོ་​བྲང་​ཡང་​གནང་​སྟེ། ལོ་​རེ་​བཞིན་​དགུན་​དཔྱིད་​འབྲས་​སྤུངས་​དང་​། དབྱར་​སྟོན་​ཤས་​ཆེར་​རྒྱལ་​དུ་​བསྡད། ཞེས་​གསུངས། དེས་​ན། དེའི་​སྐབས་​ཀྱི་​དགའ་​ལྡན་​ཕོ་​བྲང་​ནི། རྒྱལ་​དབང་​བཞི་​པའི་​རྣམ་​ཐར་(ཤོག་​གྲངས་​༣༤)ལས། སྔར་​སྣེའུ་​རྫོང་​པའི་​གཞིས་​ཀ་​རྡོ་​ཁང་​སྔོན་​མོར་​གྲགས་​པ་​ཆུང་​ངུ་​ཞིག་​ལས་​སྤྲོས་​པའི་​ཕོ་​བྲང་​གི་​ལྟེ་​བ་​ལེགས་​རྒྱུ་​མེད་​པ། རྗེ་​གོང་​མ་​སོག་​ཡུལ་​དུ་​ཐེགས་​པའི་​རྗེས་​སུ་​དགའ་​ལྡན་​ཕོ་​བྲང་​གསར་​བ་​འདི་​ཉིད། ཅེས་​སོགས་​གོང་​དུ་​གསལ་​བ་​ལྟར་​སྐུ་​མདུན་​ཆོས་​བཟང་​འཕྲིན་​ལས་​དང་​ས་​སྐྱོང་​བཀྲ་​ཤིས་​རབ་​བརྟན་​གཉིས་​ཀྱིས་​དགའ་​ལྡན་​ཕོ་​བྲང་​གསར་​བཞེངས་​མཛད་​ཚུལ་​གསུངས་​པས་​ན། རྒྱལ་​དབང་​གཉིས་​པའི་​སྐབས་​ཀྱི་​དགའ་​ལྡན་​ཕོ་​བྲང་​དེ་​ནི། སྣེའུ་​རྫོང་​པའི་​གཞིས་​ཀ་​འམ་​ཕོ་​བྲང་​དེ་​ཡིན་​པར་​གདོན་​མི་​ཟ་​ལ། སྣེའུ་​རྫོང་​པའི་​གཞིས་​ཀ་​འམ་​ཕོ་​བྲང་​དེ་​ནི། རྗེ་​ཙོང་​ཁ་​པ་​དང་​། ཁྱད་​པར་​དུ་​འཇམ་​དབྱངས་​ཆོས་​རྗེ་​བཀྲ་​ཤིས་​དཔལ་​ལྡན་​པའི་​སྦྱིན་​བདག་​གཙོ་​བོ་​སྡེ་​པ་​སྣེལ་​པ་(སྣེའུ་​རྫོང་པ)ནམ་​མཁའ་​བཟང་​པོས་​དགོན་​གནས་​ཕུལ་​ནས་​དཔལ་​ལྡན་​འབྲས་​སྤུངས་​འདེབས་​རྒྱུའི་​ཞབས་​འདེགས་​ཞུས་​སྐབས་​དེར་​ཕོ་​བྲང་​ཞིག་​བཞེངས་​པ་​ལ་​སྣེའུ་​རྫོང་​པའི་​གཞིས་​ཀ་​ཞེས་​གྲགས་​པར་​སྙམ་​ལ། རིམ་​གྱིས་​ཆོས་​སྡེ་​འདི་​ཉིད་​གཞི་​རྒྱ་​ཆེར་​འཕེལ་​བས་​དགོན་​པའི་​ནང་​དུ་​ཚུད་​པ་​ཡིན་​ནམ་​ཡང་​སྙམ། ལོ་​རྒྱུས་​འདིའི་​དབང་​དུ་​བྱས་​ན། དགའ་​ལྡན་​ཕོ་​བྲང་​ཞེས་​འབོད་​པ་​དེ་​ནི་​ཆོས་​ལུགས་​གྲུབ་​མཐའི་​དབང་ [page 19] གིས་​བཏགས་​པ་​ཞིག་​གཏན་​མིན་​པར་​སེམས། གང་​ལྟར་​ཡང་​ས་​སྐྱོང་​བཀྲ་​ཤིས་​རབ་​བརྟན་​གྱིས་​སྦྱིན་​བདག་​དང་​ཁུར་​བཞེས་​མཛད་​ནས་​བཞེངས་​པའི་​དགའ་​ལྡན་​ཕོ་​བྲང་​དེ་​ནིྋ་​རྒྱལ་​དབང་​སྐུ་​རིམ་​བྱོན་​གྱི་​བླ་​བྲང་​ཡིན་​ལ། ྋགོང་​ས་​ལྔ་​པ་​ཆེན་​པོས་​བོད་​ཆབ་​སྲིད་​ཀྱི་​ཐུགས་​འགན་​བཞེས་​པ་​ནས་​བཟུང་​བླ་​བྲང་​གི་​མཚན་​དེ་​བོད་​གཞུང་​ལ་​འཇགས་​པར་​ངེས། དེ་​ལྟར་​ས་​སྐྱོང་​བཀྲ་​ཤིས་​རབ་​བརྟན་​འདི་​ནི། སྲིད་​ཕྱོགས་​ཙམ་​མ་​ཡིན་​པར་​རྒྱལ་​རབས་​ལོ་​རྒྱུས་​སྙན་​ངག་​རིག་​གནས་​སོགས་​ལ་​ཡང་​མཁྱེན་​སྤྱན་​ཤིན་​ཏུ་​ཡངས་​པར་​ངེས་​ཏེ། དེབ་​ཐེར་​རྒྱ་​མཚོ་(སྟོད་​ཆ་​ཤོག་​གྲངས་​༨པ་)ལས། སྡེ་​པ་​སྐྱིད་​ཤོད་​པའི་​གདུང་​རབས་​སྟོད་​ཆ་​ཨ་​ཁུ་​བཀྲ་​ཤིས་​དང་​། སྨད་​ཆ་​བཀའ་​བློན་​མདོ་​མཁར་​པ་​ཚེ་​རིང་​དབང་​རྒྱལ་​གྱི་​ཡབ་​ཞབས་​དྲུང་​ངག་​དབང་​ཚངས་​པའི་​དབྱངས་​ཀྱིས་​བསྒྲིགས་​པ་(སྡེ་​པ་​སྐྱིད་​ཤོད་​པའི་​གདུང་​རབས་​དཔེ་​ཤིན་​ཏུ་​དཀོན་​པས་​ལག་​ཏུ་​མ་​སོན)། ཞེས་​གསུངས་​པ་​ལྟར་​གྱི་​ཨ་​ཁུ་​བཀྲ་​ཤིས་​བྱ་​བ་​ཡང་​ས་​སྐྱོང་​འདི་​ཉིད་​ཡིན་​པར་​ངེས། གོང་​དུ་​དྲངས་​པ་​ལྟར་​རྒྱལ་​དབང་​གསུམ་​པའི་​རྣམ་​ཐར་(ཤོག་​གྲངས་​༩༢ ཉ)ལས། ར་​སྒྲེང་​ནས་(སོག་​ཡུལ་​ཏུ་​ཕེབས་(1577)སྐབས)ཆིབས་​ཐོག་​ཏུ་​འཁྱོན་​ཐོག་​ས་​སྐྱོང་​བཀྲ་​ཤིས་​པས་​ཆིབས་​ཡོབ་​ལ་​འཇུས་​ནས། བསྟན་​པའི་​དཔལ་​གྱུར་​བླ་​མའི་​ཞབས་​པད་​བརྟན། བསྟན་​འཛིན་​སྐྱེས་​བུས་​ས་​སྟེང་​ཡོངས་​ལ་​ཁྱབ། ཅེས་​ཚིག་​རྐང་​གཉིས་​འཕྲལ་​རྩོམ་​མཛད་​ཐོག མཆི་​མས་​བརྣངས་​ཏེ་​གསུང་​རྒྱུ་​མ་​བྱུང་​བས། བསྟན་​པའི་​སྦྱིན་​བདག་​མངའ་​ཐང་​འབྱོར་​པ་​རྒྱས། བསྟན་​པ་​ཡུན་​རིང་​གནས་​པའི་​བཀྲ་​ཤིས་​ཤོག ཅེས་​ཆིབས་​ཐོག་​ནས་​གནང་​ངོ་​། ཞེས་​གསུངས་​པ་​བཞིན། གོང་​གི་​ཚིག་​བཅད་​སྨོན་​ལམ་​འདི་​ནི་​ད་​ལྟ་​ཡང་​དགེ་​ལྡན་​པ་​ཡོངས་​ཀྱིས་​ཞལ་​འདོན་​གནང་​བཞིན་​པ་​ཞིག་​ཡིན། གཞན་​ཡང་​རྒྱལ་​དབང་​གསུམ་​པའི་​རྣམ་​ཐར་(ཤོག་​གྲངས་​༩༩ ཉ)ལས། སྡེ་​པ་​བཀྲ་​ཤིས་​རབ་​བརྟན་​པས་​ཞུ་​ཡིག་​ངང་​པའི་​ཕོ་​ཉ་​ཞེས་​སྙན་​ངག་​གི་​ལམ་​ནས་​དྲངས་​པ་​དེ་​དང་​། རིན་​པོ་​ཆེ་​བོད་​མཁར་​པ་​གཉིས་​ཀྱིས་​མྱུར་​དུ་(སོག་​ཡུལ་​ནས་​བོད་​དུ)ཕེབས་​དགོས་​པའི་​ཞུ་​ཡིག་​ནན་​ཆེན་​པོ་​དང་​། རྒྱལ་​པོ་​ཨལ་​ཐན་​པ་​ཡང་​དགོངས་​པར་​གང་​གཏད་​ལས་​སྤྲོས་​པའི་​ནན་​ཆགས་​མི་​འགབ་​ཚུལ་​སོགས་​ཞུ་​ཡིག་​རྒྱས་​པར་​འདུག་​པ་​ཁོ་​བོས་(གོང་​ས་​ལྔ་​པ་)ཀྱང་​མཐོང་​། ཞེས་​སོགས་​གསུངས་​པས་​ཀྱང་​སྡེ་​པ་​བཀྲ་​ཤིས་​རབ་​བརྟན་​འདི་​སྲིད་​ཕྱོགས་​ཙམ་​མིན་​པར་​རིག་​གནས་​སྙན་​ངག་​སོགས་​ལ་​ཡང་​མཁས་​པ་​ཆེན་​པོ་​ཞིག་​ཡིན་​ཚོད་​འདུག །